Operatorii aerieni care vor lucra în Craiova vor primi sprijin financiar din partea Consiliului Judeţean Dolj, în cuantum de maxim 5,5 euro per pasagerul îmbarcat. „Probabil că săptămâna aceasta sau săptămâna viitoare vom scoate la licitaţie aceste zboruri. Eram încorsetaţi până acum pentru că nu constituisem încă acele comisii de specialitate care să organizete aceste licitaţii. Potrivit legii, ele trebuie alcătuite din reprezentanţi ai Aeroportului Internaţional Craiova, ai CJ Dolj şi ai Ministerului Transporturilor. Ministerul şi-a desemnat în cele din urmă reprezentanţii, aşa că putem demara licitaţiile săptămâna aceasta sau săptămâna viitoare”, a declarat preşedintele Consiliului Judeţean Dolj, Ion Prioteasa.

Dacă pentru destinaţia Luton (Londra), aleşii judeţului se hotărâseră mai demult să opereze, pentru zona Valencia s-a realizat un studiu şi s-a constatat că în această regiune se regăseşte cea mai mare aglomerare de cetăţeni români de pe teritoriul Spaniei. „Cei mai mulţi români trăiesc în această zonă, Valencia – Castellon. Din acest motiv am ales această zonă”, a mai spus Prioteasa.